b'\n_START_ARTICLE_\nLuksoras\n_START_SECTION_\nEkonomika\n_START_PARAGRAPH_\nLuksoro ekonomikos pagrindas yra turizmas, gr\xc5\xabdini\xc5\xb3 kult\xc5\xabr\xc5\xb3 ir cukranendri\xc5\xb3 apdirbimas, datul\xc4\x97s. Luksoras turi neblogas transporto s\xc4\x85lygas: tarptautin\xc4\xaf oro uost\xc4\x85, gele\xc5\xbeinkel\xc4\xaf, jungiant\xc4\xaf su Kairu ir Asuanu, yra prie Kairo\xe2\x80\x93Asuano greitkelio, upi\xc5\xb3 uost\xc4\x85. Per Nil\xc4\x85 pastatytas tiltas, ta\xc4\x8diau persikelti galima ir keltais bei priva\xc4\x8diais laiveliais._NEWLINE_Pramon\xc4\x97: alebastro ir marmuro apdirbimas, kalvyst\xc4\x97 ir metalo liejiniai, suvirinimo paslaugos, automobili\xc5\xb3 ir motocikl\xc5\xb3 remontas, elektros prietais\xc5\xb3 remontas, kilimai, keramika, saldumynai ir kepyklos, leidyba._NEWLINE_Derlingos Nilo sl\xc4\x97nio \xc5\xbeem\xc4\x97s sudaro puikias s\xc4\x85lygas \xc5\xbeemdirbystei. Laukus vanduo pasiekia kanalais. Pagrindin\xc4\x97s auginamos kult\xc5\xabros Luksoro gubernijoje (apytiksliai procentais nuo ploto): cukranendr\xc4\x97s (55\xc2\xa0%), gr\xc5\xabdin\xc4\x97s kult\xc5\xabros (34\xc2\xa0%), pupos (3\xc2\xa0%), dar\xc5\xbeov\xc4\x97s (2\xc2\xa0%), l\xc4\x99\xc5\xa1iai (0,3\xc2\xa0%) ir kitos (apie 7\xc2\xa0%). Spar\xc4\x8diai did\xc4\x97jantis miesto gyventoj\xc5\xb3 ir atvykstan\xc4\x8di\xc5\xb3 turist\xc5\xb3 kiekis skatina \xc4\xafdirbti naujas \xc5\xbeemes. Ta\xc4\x8diau cukranendr\xc4\x97s, dominuojanti kult\xc5\xabra, sunaudoja daug vandens ir j\xc5\xb3 auginimas naujose dirbamose \xc5\xbeem\xc4\x97se nebus skatinamas.\n_START_SECTION_\nPavadinimo kilm\xc4\x97\n_START_PARAGRAPH_\nAt\xc4\x97j\xc4\x99 arabai \xc5\xa1i\xc4\x85 viet\xc4\x85 pavadimo al-Uqsur, kas rei\xc5\xa1kia \xe2\x80\x9er\xc5\xabmai\xe2\x80\x9c. Tas naujas pavadinimas ir i\xc5\xa1liko, o v\xc4\x97liau buvo sueuropietintas kaip Luksoras.\n_START_SECTION_\nTeroro aktas Luksore\n_START_PARAGRAPH_\n1997 m. lapkri\xc4\x8dio 17 d. ryt\xc4\x85 \xc5\xa1e\xc5\xa1i islami\xc5\xa1kosios teroristin\xc4\x97s grupuot\xc4\x97s nariai prie Hat\xc4\x8depsut\xc4\x97s \xc5\xa1ventyklos sureng\xc4\x97 teroristin\xc4\xaf i\xc5\xa1puol\xc4\xaf, kurio metu \xc5\xbeuvo 58 u\xc5\xbesienio turistai ir 4 egiptie\xc4\x8diai. Prie\xc5\xa1 tai, rugs\xc4\x97jo 18 d. i\xc5\xa1puolis buvo surengtas ir \xc5\xa1alia Kairo muziejaus. Tai labai paveik\xc4\x97 svarbi\xc4\x85 Egiptui turizmo industrij\xc4\x85 ir buvo imtasi papildom\xc5\xb3 saugumo priemoni\xc5\xb3. Kur\xc4\xaf laik\xc4\x85 turistiniai autobusai po \xc5\xa1al\xc4\xaf vyko tik grup\xc4\x97mis ir lydimi ginkluoto konvojaus.'